
Az európai közösségű jelentőségű Gussone-látonya (Elatine gussonei) új előfordulása Szicíliában

A dolgozatban a Gussone-látonya [Elatine gussonei Sommier) Brullo et al.](Elatinaceae) eddig ismeretlen szicíliai előfordulását dokumentáltuk. A faj szerepel az IUCN 2012-es Vörös Listáján valamint az Európai Unió 1992-es Élőhelyvédelmi Irányelveinek II. és IV. függelékeiben. Élőhelyei, a mediterrán időszakos tavacskák (’Mediterranean temporary ponds’) veszélyeztetettek és szintén szerepelnek az 1992-es Élőhelyvédelmi Irányelveinek listáján. Az eddig csak Lampedusa, Málta és Gozo szigetéről ismert fajt három helyen találtuk Szicília délkeleti részén, Modica és Ispica környékén. A magok alapján elvégzett faji azonosítás eredményét a nukleáris riboszomális DNS ITS régiójának szekvenálása is megerősítette. Az újonnan talált szicíliai növény monofiletikus kládot alkot az E. gussonei máltai és gozo-i mintáival. A vizsgálat másik jelentős eredménye, hogy a filogenetikai fa-rekonstrukció módszerével filogenetikai bizonyíték áll rendelkezésre az E. gussonei faji szintű elválására a legközelebbi rokon E. macropoda Guss.-től. A veszélyeztetett fajként számon tartott Elatine gussonei elterjedése, mint a jelen dolgozat mutatja, nem korlátozódik csupán 3 kicsiny szigetre és nagyon valószínűnek tartjuk, hogy Szicília szigetén is ennél több populáció létezik. Mivel azonban a növény Szicíliai előfordulásai is közel vannak utakhoz, valamint lakott területhez, több veszélyeztető tényezője (például bányászat, építkezés vagy útépítés) is lehet az élőhelyeknek. Jelen felfedezés ugyanakkor felveti a faj szélesebb körű elterjedésének lehetőségét a Mediterrán térségben.



